Moliyaviy mustaqillik berilgan davlat oliy taʼlim muassasalarida davlat buyurtmasi (davlat granti) asosida kadrlar tayyorlash uchun Oʻzbekiston Respublikasi Davlat budjetidan moliyalashtirish tartibini tasdiqlash toʻgʻrisida
(resolution, 2025-03-03)

Oʻzbekiston Respublikasi Prezidentining “Davlat oliy taʼlim muassasalariga moliyaviy mustaqillik berish chora-tadbirlari toʻgʻrisida” 2021-yil 24-dekabrdagi PQ-61-son qarori ijrosini taʼminlash, shuningdek, Davlat budjeti mablagʻlaridan samarali foydalanish maqsadida Vazirlar Mahkamasi qaror qiladi: 1. Quyidagilarni nazarda tutuvchi Moliyaviy mustaqillik berilgan davlat oliy taʼlim muassasalarini bir talaba uchun toʻgʻri keladigan oʻrtacha xarajat miqdoridan kelib chiqib moliyalashtirish tartibi toʻgʻrisidagi nizom ilovaga muvofiq tasdiqlansin: moliyaviy mustaqillik berilgan oliy taʼlim muassasalariga moliya yili uchun ajratiladigan budjet mablagʻlari hajmini aniqlashda qoʻllaniladigan xarajatlarning bazaviy normativlari; moliya yilida xarajatlarning bazaviy normativlarini qoʻllash yoʻli bilan moliyaviy mustaqillik berilgan oliy taʼlim muassasalari uchun budjet mablagʻlari hajmini hisoblash tartibi; Oʻzbekiston Respublikasi Davlat budjeti mablagʻlari hisobidan moliyaviy mustaqillik berilgan oliy taʼlim muassasalarini moliyalashtirish tartibi; moliyaviy mustaqillik berilgan oliy taʼlim muassasalariga moliya yili uchun ajratiladigan budjet mablagʻlari hajmini xarajatlar smetasida rejalashtirish hamda moliya yili davomida qayta koʻrib chiqish tartibi; davlat buyurtmasi (davlat granti) asosida taʼlim olayotgan talabalarni oʻqitishni moliyalashtirish maqsadida buyurtmachi hamda moliyaviy mustaqillik berilgan oliy taʼlim muassasasi oʻrtasida imzolanadigan namunaviy bitim loyihasi. 2. Oʻzbekiston Respublikasi Moliya vazirligi Oliy va oʻrta maxsus taʼlim vazirligi hamda Respublika oliy taʼlim kengashi bilan birgalikda: har yili, zaruratdan kelib chiqib, yangi oʻquv yili boshlanguniga qadar, moliyaviy mustaqillik berilmagan davlat oliy taʼlim muassasalari talabalari uchun oliy taʼlim muassasalarida oʻqitishning haqiqiy xarajatlarini inobatga olgan holda, taʼlim shakli va yoʻnalishlari boʻyicha toʻlov-kontrakt asosida oʻqitish miqdorlarini ishlab chiqib, Oʻzbekiston Respublikasi taʼlim muassasalariga oʻqishga qabul qilish boʻyicha davlat komissiyasiga tasdiqlashga kiritishni taʼminlasin; bir oy muddatda moliyaviy mustaqillik berilgan davlat oliy taʼlim muassasalari tomonidan tasdiqlangan budjetdan tashqari toʻlov-kontrakt mablagʻlar boʻyicha daromadlar va xarajatlar smetasi doirasida xarajat moddalariga mustaqil ravishda tegishli oʻzgartirishlar kiritishga “UzASBO” dasturiy majmuasi moslashtirilishini taʼminlasin. 3. Oʻzbekiston Respublikasi Oliy va oʻrta maxsus taʼlim vazirligi manfaatdor vazirlik va idoralar bilan birgalikda uch oy muddatda: xalqaro tashkilotlar ekspertlarini jalb qilgan holda oliy taʼlim muassasalarini moliyaviy sogʻlomlashtirish va samaradorligini oshirish boʻyicha “yoʻl xarita”larini ishlab chiqib, ularning oliy taʼlim muassasalari Kuzatuv kengashlarida tasdiqlanishini taʼminlasin; oʻzlari qabul qilgan normativ-huquqiy hujjatlarni ushbu qarorga muvofiqlashtirsin. 4. Mazkur qarorning bajarilishini nazorat qilish Oʻzbekiston Respublikasi Bosh vazirining moliya-iqtisodiyot va kambagʻallikni qisqartirish masalalari boʻyicha oʻrinbosari — iqtisodiy taraqqiyot va kambagʻallikni qisqartirish vaziri J.A. Qoʻchqorov hamda oliy va oʻrta maxsus taʼlim vaziri A.X. Toshkulov zimmasiga yuklansin. 1. Mazkur Nizom moliyaviy mustaqillik berilgan davlat oliy taʼlim muassasalarida davlat buyurtmasi (davlat granti) asosida taʼlim olayotgan talabalarni oʻqitish uchun Oʻzbekiston Respublikasi Davlat budjeti hisobidan ajratiladigan mablagʻlarni bakalavriat taʼlim yoʻnalishi (magistratura mutaxassisligi), turi, bosqichi va shaklidan kelib chiqib, har bir davlat granti asosidagi oʻrin uchun sarflanadigan xarajatlar normativini hisoblash metodologiyasini, ajratilgan mablagʻlarni moliyalashtirish hamda sarflash tartibini belgilaydi. 2. Ushbu Nizom maqsadli mablagʻlar, shu jumladan talabalarga stipendiya toʻlovlari, oliy oʻquv yurtidan keyingi taʼlim xarajatlari, pedagog kadrlarni qayta tayyorlash va ularning malakasini oshirish, toʻliq davlat taʼminotida boʻlgan yetim va ota-onasining qarovisiz qolgan talabalar moddiy taʼminoti boʻyicha xarajatlar, kapital qoʻyilmalar xarajatlari va Oʻzbekiston Respublikasi Prezidenti va Vazirlar Mahkamasi qarorlari asosida ajratiladigan mablagʻlar miqdorlarini aniqlash uchun qoʻllanilmaydi. 3. Xarajatlarning bazaviy normativlari Oʻzbekiston Respublikasining respublika budjeti mablagʻlari hisobidan moliyaviy mustaqillik berilgan davlat oliy taʼlim muassasalarida (keyingi oʻrinlarda — OTM) bakalavriat taʼlim yoʻnalishi (magistratura mutaxassisligi)dan kelib chiqib, davlat granti asosidagi har bir oʻrin uchun ajratiladigan budjet mablagʻlari hajmini hisoblash maqsadida qoʻllaniladi. 4. Vazirlik va idoralar oʻz boʻysunuvidagi OTM uchun ajratiladigan budjet mablagʻlari hajmini xarajatlarning bazaviy normativlarini qoʻllash yoʻli bilan hisoblab, navbatdagi moliya yili uchun Oʻzbekiston Respublikasining Davlat budjeti toʻgʻrisidagi Qonuni bilan tasdiqlangan mablagʻlar doirasida taqsimlaydi. 5. Moliya yili uchun OTMga ajratiladigan budjet mablagʻlari hajmini aniqlashda quyidagi xarajatlarning bazaviy normativlari qoʻllaniladi: a) professor-oʻqituvchilar mehnatiga haq toʻlash va ragʻbatlantirish bilan bogʻliq xarajatlari, shu jumladan soatbay toʻlovlar, yagona ijtimoiy toʻlov hamda ish haqiga tenglashtirilgan boshqa turdagi toʻlovlarni oʻz ichiga oluvchi bir nafar talabani oʻqitish uchun joriy xarajatlarning bazaviy normativlari; b) boshqaruv, texnik, xizmat koʻrsatuvchi va oʻquv-yordamchi xodimlarning mehnatiga haq toʻlash va ragʻbatlantirish bilan bogʻliq xarajatlari hamda ish haqiga tenglashtirilgan toʻlovlarni oʻz ichiga oluvchi bir nafar talabani oʻqitish uchun joriy xarajatlarning bazaviy normativlari; v) OTMni saqlash bilan bogʻliq boshqa joriy xarajatlar (kommunal xizmatlar, foydalanish va oʻqitish xarajatlari, joriy taʼmirlash, chiqimga oid materiallar va kam baholi inventarlar va boshqa xarajatlar) hamda asosiy aktivlarni xarid qilish va kapital taʼmirlash uchun ajratiladigan mablagʻlarning bazaviy normativlari. 6. Mazkur Nizomning 5-bandi “a” kichik bandida keltirilgan bazaviy normativlar bakalavriat taʼlim yoʻnalishlari hamda magistratura mutaxassisliklari (tibbiyot oliy taʼlim muassasalarida klinik ordinatura mutaxassisliklari ham qoʻshiladi) boʻyicha alohida ushbu Nizomga 1-ilovada keltirilgan jadval asosida aniqlanadi. 7. Mazkur nizomning 5-bandi “b” kichik bandida keltirilgan bazaviy normativlar miqdori mazkur Nizomning 5-bandi “a” kichik bandida keltirilgan bazaviy normativlarga muvofiq hisoblangan OTM uchun jami summaning yigʻindisiga nisbatan 20 foiz miqdorida belgilanadi. 8. Mazkur Nizomning 5-bandi “v” kichik bandida keltirilgan bazaviy normativlar miqdori mazkur Nizomning 5-bandi “a” va “b” kichik bandlarida keltirilgan bazaviy normativlarga muvofiq hisoblangan OTM uchun jami summaning yigʻindisiga nisbatan 10 foiz miqdorida belgilanadi. 9. OTMga ajratiladigan budjet mablagʻlari hajmining hisobi quyidagi formula asosida amalga oshiriladi: s a b BMH = (Σ(BNXi * NB-i) + ΣMNXi * NM-i) + Σ(ONXi * NO-i)) + SHNX + BSNX Bunda: BMH — OTMga joriy moliya yili uchun ajratiladigan jami budjet mablagʻlari hajmi; i — bakalavriat boʻyicha taʼlim sohalari va yoʻnalishlari hamda magistratura (klinik ordinatura) mutaxassisliklari nomi; BNXi — i bakalavriat taʼlim yoʻnalishi boʻyicha professor-oʻqituvchilar mehnatiga haq toʻlash va ragʻbatlantirish bilan bogʻliq xarajatlarini oʻz ichiga oluvchi bir nafar talaba uchun xarajatlarning bazaviy normativi; ONXi — i klinik ordinatura mutaxassisligi boʻyicha professor-oʻqituvchilar mehnatiga haq toʻlash va ragʻbatlantirish bilan bogʻliq xarajatlarini oʻz ichiga oluvchi bir nafar talaba uchun xarajatlarning bazaviy normativi; SHNX — OTMning boshqaruv, texnik, xizmat koʻrsatuvchi va oʻquv-yordamchi xodimlarning mehnatiga haq toʻlash va ragʻbatlantirish bilan bogʻliq xarajatlarini oʻz ichiga oluvchi bir nafar talaba uchun xarajatlarning bazaviy normativi; BSNX — boshqa saqlash xarajatlari hamda asosiy aktivlarni xarid qilish va kapital taʼmirlash uchun ajratiladigan xarajatlarning bazaviy normativi; NB-i, NM-i va NO-i — i bakalavriat taʼlim yoʻnalishi (magistratura mutaxassisligi) boʻyicha oʻrtacha yillik talabalar soni (B-bakalavr, M-magistr, O-klinik ordinator). Bunda, OTMda taʼlim bakalavriat yoʻnalishlari (magistratura mutaxassisliklari) boʻyicha talabalarning oʻrtacha yillik soni — moliya yilida rejalashtiriladigan talabalar sonining oʻzgarishini inobatga olgan holda aniqlanadi (bitiruv va qabul oʻrtasidagi farq) va quyidagi formula asosida hisoblanadi (oʻrtacha yillik koʻrsatkichlarni hisoblashda sirtqi taʼlim shakli talabalari uchun 0,1 koeffitsiyent qoʻllaniladi). Bunda, talabalarning oʻrtacha yillik soni bakalavriat taʼlim yoʻnalishlari va magistratura mutaxassisliklari (tibbiyot oliy taʼlim muassasalarida klinik ordinatura mutaxassisliklari) boʻyicha alohida-alohida hisoblanadi: N = Tyb + Tq/3 — Tb/2 Bunda: N — davlat granti asosida oʻrtacha yillik talabalar soni; Tyb — yil boshiga talabalar soni; Tq — moliya yili davomida talabalarni qabul qilishning kutilayotgan soni (tegishli qaror bilan tasdiqlangan oxirgi qabul koʻrsatkichlari boʻyicha); Tb — moliya yili davomida bitiruvchi talabalarning kutilayotgan soni. 10. Davlat buyurtmasini bajarishni moliyalashtirish, mazkur Nizomga 2-ilovaga muvofiq “Buyurtmachi (vazirlik, idora) hamda oliy taʼlim muassasasi oʻrtasidagi davlat buyurtmasi (davlat granti) asosida taʼlim olayotgan talabalarni oʻqitishni moliyalashtirish boʻyicha Namunaviy bitim”ga (keyingi oʻrinlarda — Bitim) muvofiq amalga oshiriladi. Bunda, har moliya yili uchun vazirlik va idoralar tomonidan mazkur Nizomda belgilangan tartibda oʻz boʻysunuvidagi OTM uchun ajratiladigan budjet mablagʻlari hajmi hisoblanganidan soʻng boʻysunuvi boʻyicha tegishli buyurtmachi (vazirlik, idora) va OTM oʻrtasida Bitim imzolanadi. 11. Bitim imzolangandan soʻng Oʻzbekiston Respublikasi Budjet kodeksining 18-bobi hamda qonunchilik hujjatlariga muvofiq OTM budjet mablagʻlari boʻyicha xarajatlar smetasini shakllantiradi va tasdiqlaydi. 12. OTMning budjet mablagʻlari boʻyicha xarajatlar smetasini tuzishda: a) davlat buyurtmasi asosida taʼlim olayotgan talabalar uchun bazaviy normativlarga muvofiq hisoblangan budjet mablagʻlari miqdori budjet tizimi budjetlari xarajatlarining iqtisodiy tasnifi boʻyicha 48 21 190 “Boshqa xarajatlar” xarajatlar moddasida bir satrda, yilning choraklari va oylari kesimida rejalashtirilgan holda aks ettiriladi; b) maqsadli mablagʻlar, shu jumladan: amaldagi stipendiyalar miqdorlari va stipendiya bilan taʼminlash tartibiga muvofiq toʻlanadigan stipendiya xarajatlari; qonunchilik hujjatlariga muvofiq toʻliq davlat taʼminotida boʻlgan yetim va ota-onasining qarovisiz qolgan OTM talabalarining moddiy taʼminoti boʻyicha xarajatlari; oliy taʼlimdan keyingi taʼlim, pedagog kadrlarni qayta tayyorlash va ularning malakasini oshirish, kapital qoʻyilmalar xarajatlari hamda Oʻzbekiston Respublikasi Prezidenti va Vazirlar Mahkamasi qarorlari asosida ajratiladigan boshqa maqsadli mablagʻlar OTMning budjet mablagʻlari boʻyicha xarajatlar smetasida budjet tizimi budjetlari xarajatlari iqtisodiy tasnifining tegishli xarajat moddalari kesimida aks ettiriladi. 13. Davlat buyurtmasi asosida taʼlim olayotgan talabalar uchun ajratilgan mablagʻlar (maqsadli mablagʻlar bundan mustasno) OTMning budjetdan tashqari (toʻlov-kontrakt) mablagʻlari boʻyicha shaxsiy gʻazna hisobvaragʻiga oʻtkaziladi hamda OTMning budjetdan tashqari (toʻlov-kontrakt) mablagʻlari boʻyicha daromadlar va xarajatlar smetasining daromad qismida alohida qatorda aks ettiriladi. Hisobot davri oxirida mablagʻlarning qoldigʻi oliy taʼlim muassasasining ixtiyorida qoldiriladi. 14. Budjet mablagʻlari boʻyicha xarajatlar smetasida rejalashtirilgan maqsadli mablagʻlarning ishlatilmay qolgan qismi moliya yili oxirida belgilangan tartibda Oʻzbekiston Respublikasi Davlat budjetiga qaytariladi, qonunchilik hujjatlarida alohida belgilangan holatlar bundan mustasno. 15. OTMning budjetdan tashqari (toʻlov-kontrakt) mablagʻlarini rejalashtirish (daromadlar va xarajatlar smetasini tuzish) va xarajatlarni amalga oshirish OTMning Kuzatuv kengashi tomonidan muhokama qilingan va tasdiqlangan biznes-rejalariga muvofiq tegishli xarajatlarni moliyalashtirishning ketma-ketligi taʼminlangan holda amalga oshiriladi. Moliya yili davomida budjetdan tashqari (toʻlov-kontrakt) mablagʻlar boʻyicha daromadlar va xarajatlar smetasiga tegishli oʻzgartirishlarni kiritish OTM tomonidan “UzASBO” dasturiy majmuasi orqali mustaqil ravishda amalga oshiriladi. 16. Joriy yil uchun OTMga qabul parametrlari tasdiqlangandan soʻng moliya yili boshida OTM uchun davlat buyurtmasi sifatida rejalashtirilgan grant asosida oʻqitish qabul parametriga zarurat tugʻilganda (haqiqiy parametr rejalashtirilgan parametrdan kam yoki koʻp boʻlganda) har bir OTMga davlat granti asosidagi oʻrinlar uchun ajratiladigan budjet mablagʻlari hajmi qayta koʻrib chiqiladi va belgilangan tartibda oʻzgartirish kiritiladi. Bunda, OTMning har yili 1-noyabr holatiga davlat buyurtmasi asosida oʻqiyotgan oʻrtacha yillik talabalar sonining joriy yil uchun yillik rejalashtirilgan oʻrtacha talabalar soniga nisbatan oʻzgarishi 3 foizdan yuqori boʻlgan taqdirda, bazaviy normativlarga muvofiq hisoblangan budjet mablagʻlari miqdoriga tegishli oʻzgartirish kiritilishi mumkin. Mazkur oʻzgarishga qarab buyurtmachi hamda OTM oʻrtasida imzolangan Bitimga qoʻshimcha kelishuv imzolanadi. Oʻrtacha talabalar sonining joriy yil uchun rejalashtirilgan talabalar soniga nisbatan oʻzgarishlar 3 foizgacha boʻlganda, joriy yil uchun bazaviy normativlarga muvofiq hisoblangan budjet mablagʻlari miqdorlari oʻzgartirilmaydi. Ushbu oʻzgartirishlar tizimida OTM boʻlgan Oʻzbekiston Respublikasining respublika budjetidan birinchi darajali budjet mablagʻlarini taqsimlovchilarga ajratiladigan mablagʻlarning cheklangan miqdorlari doirasida amalga oshiriladi. 17. Oʻzbekiston Respublikasi Prezidentining Farmon hamda qarorlariga asosan moliya yili davomida xodimlar ish haqi miqdorlari oshganda, bir nafar talaba uchun xarajatlarning bazaviy normativlari qolgan davr uchun qayta koʻrib chiqiladi hamda qoʻshimcha mablagʻ belgilangan tartibda ajratiladi. 18. OTMning boshqa yuridik va jismoniy shaxslar oldida yuzaga kelgan kreditor qarzdorligi mazkur OTMning oʻz mablagʻlari hisobidan belgilangan tartibda qoplanadi. 19. OTMning bazaviy normativlarini hisoblab chiqish hamda xarajatlar smetasining toʻgʻri tuzilishi va roʻyxatdan oʻtkazilishi uchun taqdim etgan hisob-kitoblarida koʻrsatilgan barcha ishlab chiqarish koʻrsatkichlari (talabalar va bitiruvchilar soni, maydoni, kubaturasi, sarflanayotgan kommunal xizmatlar boʻyicha natural koʻrsatkichlar hajmi va ular boʻyicha xarajatlarning tasdiqlangan xarajatlar smetasiga va pasport maʼlumotiga, shartnomalarga va hokazolarga mosligi)ning toʻgʻriligi va asoslanganligi uchun amaldagi qonunchilik hujjatlariga muvofiq OTM rahbari, bosh buxgalteri va reja-moliya boʻlimi boshligʻi shaxsan javobgar hisoblanadi. 20. Davlat moliyaviy nazorati inspeksiyasi, vazirlik va idoralarning ichki audit xizmatlari hamda Kuzatuv kengashlari OTM tomonidan tegishli normativ-huquqiy hujjatlarga rioya qilinishi ustidan nazoratni taʼminlaydi, taqdim etilgan miqdoriy koʻrsatkichlari, shuningdek, ishlab chiqarish koʻrsatkichlarining toʻgʻriligi va ulardan xarajatlarning bazaviy normativlarini hisoblashda foydalanilishi ustidan moliyaviy nazoratni amalga oshiradi. 21.Ushbu Nizomni qoʻllashda yuzaga keladigan nizolar qonunchilik hujjatlarida belgilangan tartibda hap etiladi. 22. Mazkur Nizom talablarining buzilishida aybdor boʻlgan shaxslar qonun hujjatlarida belgilangan tartibda javob beradilar. T/r (i) Taʼlim sohalari va yoʻnalishlari (mutaxassisliklari) nomi Bakalavriat (magistratura, klinik ordinatura) Bir nafar oʻqituvchi hisobiga toʻgʻri keladigan talabalar soni nisbati* Professor-oʻqituvchilarning oʻrtacha oylik ish haqi** (ming soʻm) Professor-oʻqituvchilar yillik ish haqi fondi ajratmasi bilan (ming soʻm) Professor-oʻqituvchilar yillik soatbay fondi ajratmasi bilan (4%) (ming soʻm) Moddiy ragʻbatlantirish jamgʻarmasi ajratmasi bilan (15%) (ming soʻm) BNXi (MNXi ONXi) (ming soʻm) A 1 2 3 4 = ( 3-ust. x 12 oy x 1,12 ) / 2-ust. 5 = 4-ust. x 0,04 6 = 4-ust. x 0,15 7 = 4-ust. + 5-ust. + 6-ust.